7 sterf in bendetwis in VSA-tronk | Netwerk24
7 sterf in bendetwis in VSA-tronk
'n Bewaarder stap verby die Lee-tronk in Bishopville, Suid-Carolina, waar sewe gevangenes in onrus dood is. Foto: REUTERS
Altesaam sewe gevangenes is dood in 'n Amerikaanse tronk nadat 'n bendetwis tot geweld gelei het. Nog 17 mense is beseer in die onluste wat Sondagnag by die Lee-tronk in Bishopville, Suid-Carolina, uitgebreek het.
"Dit het oor 'grondgebied', smokkelgoedere en selfone gegaan," sê Bryan Stirling, direkteur van die korrektiewe departement in die staat.
Al sewe oorledenes is weens steekwonde dood. Die tronk het 1 583 gevangenes. Toe die geweld losbars, was 44 bewaarders aan diens. Hulle het versterkings ontbied voordat hulle die gevegte probeer stop het. Volgens Stirling het die bewaarders geen teenstand ervaar toe hulle die geweld onder bedwang gebring het nie.